
I. BENDROSIOS NUOSTATOS

1. Šios sąlygos reglamentuoja Vilniaus televizijos bokšto, esančio Sausio 13-osios g. 10, Vilniuje rekonstrukcijos koncepcijos architektūrinio konkurso (toliau vadinama – Konkursas) tvarką ir sąlygas (toliau vadinama – Sąlygos).
2. Konkurso užsakovas – AB Lietuvos radijo ir televizijos centras (toliau – LRTC),  kuriam nuosavybės teise priklauso Vilniaus televizijos bokštas. 

3. Konkurso skelbėjas yra: UAB „InComSystems”.
4. Konkurso organizatorius yra: Lietuvos architektų sąjunga.

5. Konkursas yra mišrus: atviras su UAB „InComSystems” kviestiniais dalyviais.

6. Konkursas skelbiamas Lietuvos architektų sąjungos tinklalapyje: www.architektusajunga.lt 

7. Visi santykiai, atsirandantys tarp Konkurso užsakovo – LRTC, konkurso skelbėjo – UAB „InComSystems”, Konkurso organizatoriaus – Lietuvos architektų sąjungos ir Konkurso dalyvių, yra reguliuojami sutartimis tarp minėtų šalių, šių Sąlygų, Lietuvos Respublikos civilinio kodekso, Lietuvos Respublikos galiojančių įstatymų ir kitų taikomų teisės aktų nuostatų.
II.  KONKURSO PAGRINDINĖS SĄVOKOS, APIMTIS IR VERTINIMO KRITERIJAI

8. Konkurso užsakovas – LRTC (toliau vadinama – Užsakovu).

9. Konkurso skelbėjas (toliau vadinama – Skelbėjas): UAB „InComSystems”.

10. Konkurso sąlygų rengėjas, Konkurso viešinimo, Konkurso pasiūlymų eksponavimo ir Konkurso pasiūlymų vertinimo organizatorius (toliau vadinama – Organizatorius): Lietuvos architektų sąjunga.

11. Konkurso dalyvis (toliau vadinama – Dalyvis): Konkursui pateikęs Pasiūlymą fizinis asmuo/ fizinių asmenų grupė/ juridinis asmuo/ ūkio subjektų grupė, veikianti jungtinės veiklos sutarties pagrindu.
12. Konkurso rūšis: mišrus konkursas – atviras su UAB „InComSystems” kviestiniais dalyviais.
13. Konkursui pateikiamo pasiūlymo apimtis (toliau – Pasiūlymas): Vilniaus televizijos bokšto (toliau – Televizijos bokštas), esančio Sausio 13 g. 10, Vilniuje rekonstrukcijos koncepcijos (toliau vadinama – Sprendiniai) parengimas pagal šių Sąlygų 1-ame priede pateiktą Užduotį ir šių Sąlygų IV skyriuje nustatytus reikalavimus.

14. Sprendiniai yra pagrindiniai ir papildomi.

15. Pagrindiniai sprendiniai – tai Sprendiniai, kurie būtini siekiant įgyvendinti šių Sąlygų 1- ame priede pateiktos Užduoties reikalavimus.

16. Papildomi sprendiniai – tai Sprendiniai, kuriuos Dalyvis siūlo savo nuožiūra, siekiant išplėsti Vilniaus televizijos bokšte siūlomų teikti papildomų paslaugų, nenurodytų šių Sąlygų 1-ame priede pateiktoje Užduotyje, ratą.

17. Dalyvaujančių Konkurse Pasiūlymų pateikimo tvarka: Pasiūlymai turi būti pateikti šių  Sąlygų 4-ame skyriuje nustatyta tvarka, nurodytu adresu ir terminais.
18. Pagrindiniai kriterijai, pagal kuriuos bus vertinami dalyvaujantys Konkurse pasiūlymai:

18.1. Pagrindinių sprendinių atitikmuo užduočiai;

18.2. Papildomų sprendinių originalumas;

18.3. Pagrindinių ir papildomų sprendinių vieningumas, funkcionalumas, reprezentatyvumas, inovatyvumas ir įgyvendinimo realumas.

III.   REIKALAVIMAI KONKURSO DALYVIUI
19. Dalyvauti Konkurse gali visi norintieji fiziniai ir juridiniai asmenys, turintys teisę projektuoti Lietuvos Respublikoje arba užsienio valstybėje, užsiregistravę kaip Konkurso dalyviai, pasirašę Konfidencialumo įsipareigojimą ir atitinkantys Konkurso sąlygose nurodytus kvalifikacinius reikalavimus.

20. Jei Dalyvis – fizinis asmuo, jis turi pateikti Projekto vadovo kvalifikacijos atestatą (atestato kopiją).
21. Jei Dalyvis – fizinių asmenų grupė (autorių kolektyvas), nors vienas iš kolektyvo narių turi pateikti Projekto vadovo kvalifikacijos atestatą (atestato kopiją).
22. Jei Dalyvis – juridinis asmuo, tuomet turi būti pateiktas juridinio asmens nors vieno darbuotojo Projekto vadovo kvalifikacijos atestatas (atestato kopija).
23. Jei Dalyvis – ūkio subjektų grupė, teikianti Pasiūlymą jungtinės veiklos sutarties pagrindu, tuomet turi būti pateiktas vieno iš subjektų nors vieno darbuotojo Projekto vadovo kvalifikacijos atestatas (atestato kopija).
24. Dalyvis gali pateikti tik vieną Pasiūlymą. Jei tas pats Dalyvis pateiks keletą Pasiūlymų, visi Dalyvio pateikti Pasiūlymai bus atmesti.

25. Dalyviai registruojami elektroninio pašto adresu: daiva@architektusajunga.lt, nurodant Dalyvio kontaktinį elektroninio pašto adresą, kuriuo bus siunčiama informacija apie Konkurso vykdymo eigą bei atsakymai į paklausimus. Dalyvių registracija vyks iki 2015-02-23 imtinai.
26. Užsiregistravusiam Dalyviui jo nurodytu elektroninio pašto adresu bus atsiųstas Sąlygų Užduoties (žr. 1 priedą) 1 priede pateiktas Įsipareigojimas dėl konfidencialios informacijos apsaugos (toliau – Konfidencialumo įsipareigojimas). 

27. Užsiregistravęs ir pateikęs pasirašytą Konfidencialumo įsipareigojimą (jei Dalyvis – ūkio subjektų grupė, veikianti jungtinės veiklos pagrindu, reikia pateikti visų sutarties šalių pasirašytus Konfidencialumo įsipareigojimus) Dalyvis Konkurso sąlygas gali gauti Lietuvos architektų sąjungoje, adresu: Kalvarijų g.1, Vilniuje, antrame aukšte, 2.11. kab.  Kontaktinis asmuo: Daiva Šereikienė, mob. tel.: 8 615 72455. 

28. Laimėjimo atveju, dalyvaujant derybose dėl projektavimo, Dalyvio gali būti paprašyta pateikti papildomą informaciją apie pateiktą Pasiūlymą ir jo realizavimo galimybes bei Dalyvio kvalifikaciją patvirtinančius dokumentus.

IV.   KONKURSO DOKUMENTAI

1.  Dokumentų rengimas ir pateikimas

29. Dalyvio pateikiamas Pasiūlymas turi atitikti šių Sąlygų 1-e priede pateiktą Užduotį.

30. Dalyvio pateikiamas Pasiūlymas ir kiti šiose Sąlygose nustatyti dokumentai turi būti parengti ir pateikti pagal šiame skyriuje nurodytus reikalavimus. Skelbiančiajai organizacijai padarius šių Sąlygų ar jų priedų pakeitimus ir (ar) papildymus – Dalyviai privalo atsižvelgti į pakeitimus. Sąlygų pakeitimo tvarka aprašyta šio skyriaus antrame skirsnyje.
31. Dalyvis Sąlygose nustatytus dokumentus ir visus kitus su dalyvavimu Konkurse susijusius dokumentus (užklausimus, pranešimus, prašymus ir t.t.) rengia ir pateikia lietuvių kalba.

32. Dalyvio pateiktame Pasiūlyme privalo būti šie dokumentai:
32.1. Genplanas su teritorijos sutvarkymo pasiūlymais, M 1: 500;
32.2. Televizijos bokšto rūsio planas, M 1: 150;

32.3. Televizijos bokšto pirmo aukšto planas su baldų išdėstymu, M 1: 150;

32.4. Televizijos bokšto trečio aukšto planas su baldų išdėstymu, M 1: 150;

32.5. Televizijos bokšto devyniolikto aukšto planas su baldų išdėstymu, M 1: 150;

32.6. Televizijos bokšto dvidešimto aukšto planas su baldų išdėstymu, M 1: 150;

32.7. Televizijos bokšto dvidešimt pirmo aukšto planas su baldų išdėstymu, M 1: 150;
32.8. Televizijos bokšto taurės: 19-to, 20-to ir 21-o aukštų pjūvis, M 1: 150;
32.9. Kompiuterine grafika išpildyti 3D erdviniai vaizdai (jų kiekis pasirenkamas Dalyvio nuožiūra):
32.9.1. Televizijos bokšto devyniolikto aukšto (projekcijos/-jų taškas/-ai laisvai pasirenkami viso aukšto erdvėje);

32.9.2. Televizijos bokšto dvidešimto aukšto (privaloma projekcija: restorano. Bent viena vizualizacija turėtų  atspindėti Televizijos bokštų lankytojų, esančių restorane,  matomą vaizdą per restorano langus);
32.9.3. Televizijos bokšto dvidešimt pirmo aukšto (privaloma projekcija: vieno iš apartamentų);

32.10. Televizijos bokšto lankytojų judėjimo srautų schemos, mastelis pasirenkamas;

32.11. Dalyvis gali pateikti papildomą medžiagą, reikalingą Sprendinių pagrindimui;

32.12. Aiškinamasis raštas su Sprendinių pagrindimu. Aiškinamąjį raštą reikia pateikti A4   formato byloje ir 32.13. p. nurodytuose 2-juose CD;

32.13. CD (pateikti 2 vnt.) su 32.1. – 32.12. p. nurodytais dokumentais. Pateikdamas CD, Dalyvis privalo išlaikyti anonimiškumą (iš CD pateikiamos medžiagos laikmenų turi būti pašalinta bet kokia apie autorystę liudijanti informacija). CD pateikimo reikalavimai išdėstyti 18 priede;

32.14. Užpildyta 17 priede pateikta Dalyvio Pasiūlymo identifikavimo kodo šifro forma. Jei Dalyvis – ūkio subjektų grupė, veikianti jungtinės veiklos sutarties pagrindu, papildomai reikia pateikti jungtinės veiklos sutartį (sutarties kopiją);
32.15. Dalyvio kvalifikaciją patvirtinančio dokumento kopija.
33. Šių Sąlygų 32.1. – 32.11. p. nurodyti dokumentai turi būti pateikti ant 2-4 planšetų. Planšetų išmatavimai turi būti: 100 (h) x 70 cm, planšetų storis turi būti ne daugiau 2,5 mm. Planšetai bus eksponuojami vertikaliai, dviem eilėmis, viršuje ir apačioje. Dalyvis gali pateikti planšetų išdėstymo schemą.

34. Dokumentai, nurodyti 32.14. ir 32.15. punktuose, turi būti pateikti atskirame užklijuotame voke, ant jo nurodant tik Dalyvio pateikto Pasiūlymo identifikavimo kodą (žr. 35.2. p.) ir užrašą: „Identifikavimo kodas“.

35. Ant visų planšetų, Aiškinamojo rašto  ir CD turi būti nurodyta:

35.1. Pasiūlymo pavadinimas: „Vilniaus televizijos bokšto, esančio Sausio 13-osios g. 10, Vilniuje rekonstrukcijos koncepcijos konkursas”;

35.2. Dalyvio pateikto Pasiūlymo identifikavimo kodas, kuris turi būti sudarytas iš šešių laisvai pasirinktų Times šrifto skaitmenų, ant planšetų – 3 cm aukščio dešiniajame kampe, 2 cm atitraukus nuo kraštų.

36. Šių Salygų 32. punkte nurodyti dokumentai turi būti tvarkingai supakuoti į vieną voką (paketą), ant jo nurodant tik Dalyvio pateikto Pasiūlymo identifikavimo kodą ir užrašą: „Vilniaus televizijos bokšto, esančio Sausio 13-osios g. 10, Vilniuje rekonstrukcijos koncepcijos konkursui”. Voke (pakete) turi būti voko (paketo) turinio aprašas.   

37. Visi dokumentai, nurodyti 32 p., turi būti pateikti griežtai laikantis anonimiškumo reikalavimo.  

38. Visi dokumentai turi būti pateikti iki šių Sąlygų 48 punkte nurodyto termino pabaigos.

39. Visi dokumentai turi būti pateikti šių Sąlygų 49 punkte nurodytu adresu.

40. Šiame sąlygų skirsnyje nustatytų reikalavimų nevykdymas arba netinkamas vykdymas yra pagrindas atmesti Konkurso dalyvio pateiktus Konkurso dokumentus.
2. Konkurso sąlygų aiškinimas, keitimas ir pildymas
41. Dalyvis gali prašyti Konkurso organizatoriaus paaiškinti Konkurso sąlygas.
42. Prašymus paaiškinti Konkurso sąlygas Dalyvis gali pateikti šiuo elektroniniu paštu:      daiva@architektusajunga.lt.  

43. Paklausimų dėl Konkurso sąlygų paaiškinimo pateikimo termino pabaiga: 2015 m. kovo 12 dienos (imtinai).
44. Į Dalyvių paklausimus bus atsakoma per 3 darbo dienas nuo paklausimo pateikimo dienos.
45. Dalyvio pateiktame paklausime turi būti nurodytas prašomas išaiškinti Konkurso sąlygų punktas. Atsakymai į Dalyvių paklausimus bus siunčiami visiems užsiregistravusiems Dalyviams.
46. Tikslu susipažinti su Konkurso objektu vietoje, bus organizuoti užsiregistravusių Dalyvių bendri vizitai TV bokšte. Taip pat iš anksto individualiai sutartu laiku Dalyviai galės LRTC patalpose susipažinti su LRTC turimais Televizijos bokšto brėžiniais, techninio darbo projektu ir pan. Apie bendrų vizitų datą ir laiką bus pranešta visiems užsiregistravusiems Dalyviams jų pateiktu elektroniniu paštu. Preliminariai numatytos šios vizitų TV bokšte datos: 2015-02-10, 2015-02-17 ir 2015-02-24. 
47. Konkurso Skelbėjas ir Organizatorius iki 2015 m. kovo mėn. 02 d. (imtinai) gali ne iš esmės pakeisti arba papildyti Konkurso sąlygas ir jų priedus. Apie pakeitimus ir papildymus bus pranešama visiems užsiregistravusiems Dalyviams jų pateiktu elektroniniu paštu iki 2015 m. kovo mėn. 02 d. (imtinai).
3. Pasiūlymo ir kitų dokumentų pateikimo terminas ir vieta
48. Dalyvis Pasiūlymą ir kitus Konkurso sąlygose nustatytus dokumentus privalo pateikti iki    2015 m. kovo mėn. 31 d., 15.00 val.

49. Dokumentai pateikiami šiuo adresu: Lietuvos architektų sąjunga, Kalvarijų g. 1, Vilnius, antras  aukštas,  2.11. kab.
V.  SITUACIJA IR PROGRAMA
1. Istorinis, miesto kontekstas

50. Vilniaus televizijos bokštas yra Vilniaus Karoliniškių mikrorajone, ant šlaito prie Neries upės. Tai aukščiausias statinys Lietuvoje, jis įtrauktas į aukščiausių pasaulio pastatų sąrašą. Palankiu oru šis bokštas gali būti matomas iš beveik bet kurios Vilniaus miesto vietos.


51. 326,4 metrų aukščio ir daugiau nei 25.000 tonų bendro konstrukcijos svorio bokšto statybos truko šešerius metus. Pirmas betono kubas į bokšto pamatus supiltas 1974 m. gegužės 31 d., 1980 m. gruodžio 30 d. pasirašytas Valstybinės komisijos priėmimo eksploatuoti aktas, o veikti bokštas pradėjo 1981 metų sausio 31 d. Bokšto projekto autorius – V. Obydovas, inžinerinio korpuso autorius – K. Balėnas. Pagal analogišką projektą buvo pastatyti Televizijos bokštai Baku ir Taline, pastarajame neseniai atlikta bokšto rekonstrukcija.


52. Bokšto 19-ajame aukšte, 165 m. aukštyje įsikūręs restoranas Paukščių takas, kuris sukdamasis ratu suteikia galimybę grožėtis Vilniaus panorama iš visų pusių.
53. Po istorinių 1991 m. sausio 13-osios įvykių bokštas tapo kovos dėl nepriklausomybės simboliu. Pirmajame jo aukšte įrengta fotografijų ekspozicija, skirta Televizijos bokšto gynėjams. Prie pastato esantys kryžiai ir paminklai įamžina istorinę kovą už nepriklausomybę.

54. Neseniai, minėdamas 85-ąsias metines, Lietuvos radijo ir televizijos centras prie Vilniaus televizijos bokšto atidarė istorinį antenų parką.

55. Bokštas taip pat naudojamas įvairiems projektams. Nuo 2000 m. ant jo įžiebiama viena didžiausių pasaulyje kalėdinių eglučių. 

2.   Objektas

56. Objekto adresas: Sausio 13-osios g. 10, Vilnius. Konkurso objektą sudaro AB Lietuvos radijo ir televizijos centrui nuosavybės teise priklausantis Televizijos bokštas ir teritorija aplink bokštą nuomos teise valdomame sklype. Į Konkurso programą patenka administracinis pastatas, esantis prie Televizijos bokšto (žr. 10-ą priedą).

57. Lietuvos radijo ir televizijos centro statinių kompleksas 1992-09-15 įtrauktas į nekilnojamų vertybių sąrašą, unikalus objekto kodas: 2801, IP 48.
58. Televizijos bokštui priskirtas ypatingo statinio ir strateginio objekto statusas.

3.   Konkurso tikslas

59.  Parengti Televizijos bokšto rekonstrukcijos ir teritorijos aplink Televizijos bokštą pertvarkymo architektūrinę koncepciją pagal šių Sąlygų 1-ame priede pateiktą Užduotį.
60. Parengti užduotį techniniam projektui.

VI.  PATEIKTŲ PASIŪLYMŲ VERTINIMAS

1. Vertinimo komisija
61. Vertinimo komisijos užduotis – spręsti, ar Konkursui pateikti Pasiūlymai gali būti vertinami, vertinti priimtus vertinimui Pasiūlymus ir atrinkti tuos Pasiūlymus, kurie geriausiai atitinka Sąlygose nurodytus vertinimo kriterijus. Vertinimo komisija paskelbia galutinį ir įpareigojantį Pasiūlymų vertinimą, atsižvelgdama į Konkursui keliamus reikalavimus bei vadovaudamasi vertinimo kriterijais. Vertinimo komisijos nariai, vertindami Konkursui pateiktus Pasiūlymus, vadovaujasi  nepriklausomumo ir profesionalumo kriterijais.
62. Konkurso Pasiūlymams vertinti sudaroma ši Konkurso vertinimo komisija (toliau – Komisija) iš 7-ų narių:
	Vardas, pavardė
	Atstovaujama organizacija, profesija / pareigos

	1. Remigijus Šeris
	LRTC generalinis direktorius

	2. Rolandas Šimkus
	LRTC administracijos direktorius

	3. Justina Razgienė
	UAB „InComSystems“ generalinio direktoriaus pavaduotoja, projekto vadovė

	4. Marius Pranas Šaliamoras
	LAS pirmininkas, VDA architektūros katedros vedėjas

	5. Artūras Blotnys
	Vilniaus m. sav. Miesto plėtros departamento direktorius

	6. Vitas Karčiauskas
	KPD Vilniaus teritorinio padalinio vedėjas

	7. Rokas Kilčiauskas
	VDA Interjero dizaino katedros vedėjas


63. Komisijos pirmininkas: Marius Pranas Šaliamoras.
64. Komisijos posėdžio atsakingas sekretorius: asmuo, dalyvaujantis Komisijos posėdžiuose, atsakantis už Konkurso sąlygų ir Konkurso nuostatų laikymąsi, Komisijos  posėdžių  protokolavimą. Komisijos posėdžio sekretorius balsavimo teisės neturi.
65. Recenzentai: Konkurso Skelbėjo ir Konkurso Organizatoriaus sutarimu paskirti specialistai, kurie išanalizuoja pateiktus Pasiūlymus ir referuoja apie juos Komisijai.

66. Kvalifikuotas konsultantas: specialistas, galintis įvertinti funkcinius, technologinius, paminklosauginius ar kitus specifinius siūlomus sprendimus. Apie jo būtinumą sprendžia Komisijos pirmininkas iki Komisijos posėdžio.
67. Balsavimo teisę Komisijos posėdyje turi tik Komisijos nariai.
68. Komisijos sprendimai priimami dalyvaujančių posėdyje Komisijos narių balsų dauguma. Kiekvienas Komisijos narys turi po vieną balsą. Komisijos narių balsams pasiskirsčius po lygiai, lemiamą reikšmę turi Komisijos pirmininko balsas.
2. Preliminari atranka

69. Preliminarią atranką – ar pateikti Pasiūlymai atitinka formalias pateikimo sąlygas – atlieka sekretorius iki Komisijos posėdžio. Preliminarios atrankos vieta: Lietuvos architektų sąjunga, Kalvarijų g. 1, Vilniuje, 2 aukštas.
3. Vertinimo komisijos posėdžio eiga

70. Uždarumo principas: Komisijos posėdžio dalyje, kai pateiktus Pasiūlymus Komisijai referuoja recenzentai, be Komisijos narių, recenzentų, konsultantų ir sekretoriaus, gali dalyvauti Konkurso Skelbėjo atstovai. Recenzentams pabaigus Pasiūlymų pristatymą, toliau Komisijos posėdis yra uždaras, tai yra – jame dalyvauja Komisijos nariai ir atsakingas sekretorius (be balso teisės). 
71. Kiekvienas Komisijos narys privalo pateiktus Pasiūlymus vertinti objektyviai, vadovaujantis tik Konkurso sąlygomis. Visi Komisijos nariai ir recenzentai Komisijos posėdžio pradžioje privalo pasirašyti nešališkumo deklaraciją.
72. Komisija, išklausiusi sekretoriaus informacijos – ar visi pateikti Dalyvių  Pasiūlymai atitinka formalias pateikimo sąlygas, atviru balsavimu priima sprendimą: ar visus Pasiūlymus galima vertinti ir šį sprendimą įformina ir pagrindžia protokole, kurį pasirašo visi Komisijos nariai, dalyvaujantys posėdyje.
73. Recenzentai referuoja Komisijai pateiktus Pasiūlymus. Komisijos nariai užduoda recenzentams klausimus.
74. Komisijos nariai išsako nuomonę apie kiekvieną priimtą vertinimui Pasiūlymą.
75. Komisijai diskusijų būdu įvertinus visus priimtus vertinimui Pasiūlymus, kolegialiai priimamas sprendimas ir sudaroma Pasiūlymų identifikavimo kodų eilė, pradedant Pasiūlymu, užėmusiu aukštesnę vertinimo vietą. Komisija šią eilę patvirtina atviru balsavimu ir įformina protokole, kurį pasirašo visi Komisijos nariai, dalyvaujantys posėdyje.
76. Po to atplėšiami Dalyvių, užėmusių prizines vietas pagal 75 p. nurodytą eilę, vokai su pateiktų Pasiūlymų identifikavimo kodo šifru ir Dalyvio kvalifikaciją patvirtinančiu dokumentu. Jei minėtame voke Dalyvis nepateikė kvalifikaciją patvirtinančio dokumento, jis išbraukiamas iš prizinių vietų eilės, suteikiant prizinę vietą sekančiam Dalyviui pagal 75 p. nurodytą sudarytą eilę.

77. Surašomas protokolas, kuriame įvardijami prizines vietas užėmusių Pasiūlymų autoriai.  Protokolą pasirašo visi Komisijos nariai, dalyvaujantys posėdyje.
78. Preliminari Komisijos posėdžių data: 2015 m. balandžio mėn. 13/14 d.
79. Rezultatų paskelbimas: Konkurso Organizatorius per 3 (tris) darbo dienas nuo pasirašytų Komisijos protokolų datos elektroniniu paštu informuoja visus užsiregistravusius Dalyvius apie Konkurso rezultatus.
80. Konkurso rezultatai per 3 (tris) darbo dienas nuo pasirašytų Komisijos protokolų datos paskelbiami Lietuvos architektų sąjungos tinklalapyje: www.architektusajunga.lt   
4. Konkurso laimėtojai ir autoriniai honorarai

81. Įvertinus Konkursui pateiktus Pasiūlymus, Konkurso vertinimo komisijos sprendimu paskelbiami Konkurso laimėtojai.
82. Konkurso pirmų penkių vietų laimėtojams išmokami tokio dydžio autoriniai honorarai:
82.1. Pirmos vietos laimėtojui –   5.000 Eur (penki tūkstančiai eurų);
82.2. Antros vietos laimėtojui –   2.500 Eur (du tūkstančiai penki šimtai eurų);
82.3. Trečios vietos laimėtojui –  1.500 Eur (vienas tūkstantis penki šimtai eurų);
82.4. Dviejų paskatinamųjų vietų laimėtojams - po 500 Eur (penkis šimtus eurų).
83. Visi premijuoti ir apmokėti konkursiniai Pasiūlymai (pilna apimtimi) tampa išimtine Konkurso Užsakovo nuosavybe. Konkurso Užsakovas įgyja teisę panaudoti premijuotų ir apmokėtų Pasiūlymų Sprendinius, užtikrinant neturtinių autoriaus teisių įgyvendinimą.
VII.     DERYBOS

84. Konkurso Užsakovas Koncepcijos realizacijos atveju numato vykdyti derybas dėl tolesnio projektavimo su pirmos vietos laimėtoju. Jei pirmos vietos laimėtojas atsisako dalyvauti derybose, arba jeigu Užsakovui nepavyksta su pirmos vietos laimėtoju susiderėti dėl projektavimo sutarties sąlygų, Užsakovas turi teisę kviesti derėtis dėl projektavimo paslaugų sutarties antros vietos laimėtoją. Užsakovui nesutarus su antros vietos laimėtoju, Užsakovas gali kviesti derėtis trečios vietos laimėtoją. Užsakovui nusprendus atsisakyti projekto realizacijos, Užsakovui neatsiranda prievolė pasirašyti projektavimo sutartį su bet kurios vietos laimėtoju dėl tolimesnio projektavimo.
VIII.     KITOS NUOSTATOS

85. Neturtinės autoriaus teisės, susijusios su Konkursui pateiktu Pasiūlymu, bei teisė viešai skelbti Konkursui pateiktą Pasiūlymą lieka Konkurso Dalyviui, išskyrus žemiau šiame punkte paminėtus atvejus. Pirmosios Konkursui pateikto Pasiūlymo publikacijos teisę turi Konkurso Skelbėjas ir Užsakovas. Be to, Konkurso Skelbėjas, Užsakovas ir/ar Organizatorius turi teisę, pasibaigus Konkursui, Konkursui pateiktus dokumentus dokumentuoti, eksponuoti ir skelbti (įskaitant eksponavimą ir skelbimą pasinaudojant trečiųjų asmenų paslaugomis) be papildomo apmokėjimo, tačiau visais tokiais atvejais Konkurso Skelbėjas, Užsakovas ir/ar Organizatorius privalo paskelbti Pasiūlymų autorių vardus.  
86. Atsakomybė: už gautų Pasiūlymų sugadinimą arba praradimą Organizatorius atsako tik tais atvejais, kai įrodomas jo kaltumas dėl netinkamo elgesio su Pasiūlymais.
87. Dalyvis yra asmeniškai atsakingas už tai, kad jo pateiktas konkursinis Pasiūlymas nepažeidžia bet kokių trečiųjų šalių intelektinės nuosavybės teises, ir įsipareigoja apsaugoti Konkurso Skelbėją nuo bet kokių dėl to atsiradusių trečiųjų asmenų pretenzijų.
IX.    PRIEDAI

88. Šios Sąlygos turi tokius priedus, kurie yra neatskiriama Konkurso sąlygų dalis:
88.1. 1 priedas – Užduotis ir Konfidencialumo įsipareigojimas;

88.2. 2 priedas – Teritorija;
88.3. 3 priedas – Detalusis planas;
88.4. 4 priedas – Kultūros paveldo objektas;
88.5. 5 priedas -  Topo nuotrauka;
88.6. 6 priedas – Televizijos bokšto planai;
88.7. 7 priedas – Televizijos bokšto 3 aukšto atlaisvinimas;
88.8. 8 priedas – Televizijos bokšto aukštų aukščiai;
88.9. 9 priedas – Televizijos bokšto Inventorinė byla;
88.10. 10 priedas – Administracinis pastatas;
88.11. 11 priedas – Sklypo nuomos sutartis;
88.12. 12 priedas – Ekspertizės aktas;
88.13. 13 priedas – Fizinės saugos instrukcija;
88.14. 14 priedas – Elektromagnetinio lauko matavimai;
88.15. 15 priedas – Apšvietos matavimai;
88.16. 16 priedas – Triukšmo lygio matavimai;
88.17. 17 priedas – Pasiūlymo identifikavimo kodo šifro forma;
88.18. 18 priedas – CD pateikimo reikalavimai.

